1. ΝΟΜΟΣ 5511 της 18 Μαΐου/1 Ιουν. 1932 Περί καταβολής αποζημιώσεως λόγω ατυχημάτων κ.λπ. επί των απολογιστικώς δια λογαριασμόν του δημοσίου εκτελουμένων έργων. Άρθρα 1-5 (Κατηργήθησαν δια του άρθρ. 2 παρ. 1 του νόμου 5598, κατωτ. αρ. 2). Άρθρον 6 Ειδικώς δια τα έργα τα εκτελούμενα απολογιστικώς δια λογαριασμόν του δημοσίου, την αξίαν των απαλλοτριωτέων ακινήτων, εφ’ όσον η αξία τούτων δεν υπερβαίνει τας (500.000 δραχ.), εκτιμά επιτροπή, αποτελουμένη εκ του προϊσταμένου της αρμοδίας υπηρεσίας ελέγχου εκτελέσεως των έργων και του νομογεωπόνου της περιφερείας του απαλλοτριωτέου ακινήτου. Βάσει της εκτιμήσεως ταύτης και εφ’ όσον ο ιδιοκτήτης δέχεται, να καταβληθή υπό του δημοσίου η ως άνω καθορισθείσα αξία του απαλλοτριωτέου ακινήτου, μετ’ έγκρισιν του υπουργείου. Εν τη περιπτώσει όμως ταύτη η δήλωσις του ιδιοκτήτου περί αποδοχής της γενομένης εκτιμήσεως συνεπάγεται την παραίτησιν τούτου από πάσης κατά του δημοσίου περαιτέρω απαιτήσεως. Η αξία των ούτως απαλλοτριουμένων ακινήτων καταβάλλεται εκ των ποσών των παραγωγικών δανείων των προοριζομένων δια το έργον όπερ αφορά η απαλλοτρίωσις. Άρθρον 7 Η υπηρεσία των εις τας υπηρεσίας ελέγχου των απολογιστικώς δια λογαριασμόν του δημοσίου εκτελουμένων έργων υπηρετούντων εκτάκτων υπαλλήλων αναγνωρίζεται ως συντάξιμος «πραγματική» δημοσία υπηρεσία. Μετά την κατάργησιν των ανωτέρω υπηρεσιών οι εις αυτάς υπηρετούντες υπάλληλοι, εξαιρουμένων των εκ της υπηρεσίας των δημοσίων έργων προερχομένων μονίμων υπαλλήλων, απολύονται, ουδέν αποκτώντες δικαίωμα εκ τυχόν υπαρχουσών διατάξεων αφορωσών το μόνιμον προσωπικόν της υπηρεσίας των δημοσίων έργων. Η διάταξις αύτη ισχύει και δια τους υπαλλήλους της καταργηθείσης Υπηρεσίας Ελέγχου κατασκευής έργων υδρεύσεως Αθηνών-Πειραιώς. «Εις τους υπαλλήλους του γραφείου ελέγχου των απολογιστικώς δια λογαριασμόν του δημοσίου εκτελουμένων έργων δύναται να χορηγηθή αναρρωτική άδεια μέχρις ενός μηνός μετά πλήρων αποδοχών και κατά τας ισχυούσας διατάξεις περί αναρρωτικών αδειών και δια τους υπαλλήλους της Διευθύνσεως των δημοσίων έργων του υπουργείου Συγκοινωνίας. Εις άπαν το προσωπικόν του εν λόγω γραφείου ελέγχου (τεχνικών, διοικητικών κ.λπ.) δύναται να χορηγηθή μηνιαίον επίδομα καθοριζόμενον δι’ αποφάσεως του υπουργού Συγκοινωνίας δι’ οδοιπορικά και ημερησίαν αποζημίωσίν των δια την εκτός της έδρας των υπηρεσίαν, καταβαλλόμενον εκ του ποσού της αξίας των έργων, μη χορηγουμένου εν τη περιπτώσει ταύτη εις τούτους δια την αυτήν αιτίαν ετέρου τινός ποσού εκ του Δημοσίου Ταμείου». Η εντός « » λέξις της α΄ παραγρ. και η τελευταία παράγρ. προσετέθησαν υπό του άρθρ. 5 ν. 6424 (κατωτ. αρ. 4). 